ໃນວັນທີ 17 ມິຖຸນາ 2022 ທີ່ຜ່ານມາ ຢູ່ທີ່ຫ້ອງປະຊຸມໃຫຍ່ ຫ້ອງວ່າການປົກຄອງແຂວງ ໄດ້ຈັດພິທີ ປະດັບຫຼຽນໄຊ ພິລະອາດຫານ ຊັ້ນ 2 ໃຫ້ ທ່ານ ສັນຕິພາບ ພົມວິຫານ ກຳມະການສູນກາງພັກ, ເລຂາພັກແຂວງ, ເຈົ້າແຂວງ ສະຫວັນນະເຂດ, ປະທານ ຄະນະກຳມະການປ້ອງກັນຊາດ-ປ້ອງກັນຄວາມສະຫງົບແຂວງ, ໂດຍມີ ທ່ານ ພົນໂທ ປອ ທອງລອຍ ສີລິວົງ ກຳມະການສູນກາງພັກ ຮອງລັດຖະມົນຕີກະຊວງປ້ອງກັນປະເທດ, ມີທ່ານກຳມະການປະຈຳພັກແຂວງ,ກຳມະການພັກແຂວງ,ຫົວໜ້າພະແນກການອ້ອມຂ້າງແຂວງ ພ້ອມດ້ວຍກຳລັງຈາກ ກອງບັນຊາການທະຫານແຂວງ, ປກສແຂວງ ເຂົ້າຮ່ວມ.
ການປະດັບຫຼຽນດັ່ງກ່າວ ແມ່ນປະຕິບັດຕາມ ດໍາລັດຂອງທ່ານ ນາຍົກລັດຖະມົນຕີ ວ່າດ້ວຍການແຂ່ງຂັນ ແລະ ຍ້ອງຍໍປະຕິບັດຕາມໜັງສືສະເໜີ ຂອງກົມໃຫຍ່ການເມືອງກອງທັບ ດັ່ງນັ້ນກະຊວງປ້ອງກັນປະເທດ ຈຶ່ງໄດ້ອອກຂໍ້ຕົກລົງ ປະດັບຫຼຽນໄຊພິລະອາດຫານ ຊັ້ນ 2 ໃຫ້ທ່ານ ເຈົ້າແຂວງ ສະຫວັນນະເຂດ ທີ່ມີຜົນງານດີເດັ່ນ ໃນການຊີ້ນໍາກໍາລັງປ້ອງກັນຊາດ ປ້ອງກັນຄວາມສະຫງົບ ຂອງແຂວງຕະຫຼອດໄລຍະທີ່ຜ່ານມາ ເຮັດໃຫ້ແຂວງສະຫວັນນະເຂດ ມີຄວາມສະຫງົບ ໂດຍພື້ນຖານ,ກໍາລັງປ້ອງກັນຊາດ-ປ້ອງກັນຄວາມສະຫງົບ ໄດ້ຮັບການພັດທະນາເຂັ້ມແຂງຂຶ້ນເທື່ອລະກ້າວ.
ທີ່ມາ: MediaLAOS